钦定古今图书集成/明伦汇编/氏族典/第274卷 > 王文
## 钦定古今图书集成/明伦汇编/氏族典/第274卷 > 王文

按《明外史王文传﹕》：“文字千之，初名强，束鹿人。永乐十
九年进士。授监察御史。宣德末，奉命治彰德妖贼张
普祥狱，还奏称旨，赐今名。迁陕西按察使。正统三年，
以荐擢右副都御史，巡抚宁夏。入为大理卿，迁右都
御史。九年，进左都御史。在陕五年，镇静不扰。景泰改
元，召掌院事。文为人深刻有城府，面目严冷，廷臣无”
敢干以私者。然中实柔媚。三年加太子太保。是时，陈
循最任，好刚自用。高谷与循不相能，以文强悍，思引
与共政以敌之，乃疏请增阁员。循举萧维祯，谷遂举
文，而文得中官王诚助，于是诏用文。明年改吏部尚
书，直文渊阁。文虽为谷所引，而反与循合而不附谷。
其后以子伦故，欲倾考官，又用谷言而罢。由是两人
卒不相得。进少保，兼东阁大学士，再进谨身殿大学
士。初，英宗之还也，廷臣议奉迎礼。文厉声曰﹕：“公等谓
上皇果还也，先不索土地金帛而遽送驾来耶？”众素
畏文，皆愕然，竟不决而罢。及《易储》议起，文率先承命。
英宗复位，石亨等嗾言官，劾文与于谦等谋立襄世
子，遂与谦同斩于市，诸子悉戍边。成化初，赦还。弘治
中，谥《毅愍》。伦改名宗彝，中成化二年进士。历户部郎
中，累官南京礼部尚书。卒谥《安简》。